«Звездочка» сабий санаторэр илъэс 80 ирокъу
Жьэн узыфэм щеIэзэ «Звездочка» санаторэр 1936 гъэм къызэIуахащ икIи мы зэманым а унэтIыныгъэмкIэ Кавказ Ищхъэрэм щыIэ IуэхущIапIэ нэхъыфIхэм ящыщ зыуэ къалъытэ.
Санаторэр къызэрызэIуахрэ илъэс 80 зэрырикъум иращIэкI махуэшхуэр иджыблагъэ екIуэкIащ. Абы хэтащ хьэщIэ лъапIэ куэд. IуэхущIапIэм и лэжьакIуэхэр ягъэпэжащ КъБР-м и Парламентым, Къэбэрдей-Балъкъэрым Узыншагъэр хъумэнымкIэ, ЛэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэмкIэ и министерствэхэм, республикэм и Профсоюзхэм я федерацэм къабгъэдэкI щIыхь тхылъхэмкIэ.
— Илъэс 80-м къриубыдэу санаторэм хъарзынэу зиужьащ, мы зэманым жьэн узыфэр зыпкърыт сабийхэм абы щагъуэт фIагъ лъагэ зиIэ медицинэ дэIэпыкъуныгъэхэр. Фэ, IуэхущIапIэм и лэжьакIуэхэм, фи фIыгъэкIэ сабий щэ бжыгъэхэм я узыншагъэр ефIэкIуэжащ. Фэ фогъэзащIэ жэуаплыныгъэшхуэ зыпылъ икIи фIыщIэшхуэ зыхуэфащэ къалэн — илъэс 80 хъуауэ фолажьэ сабийм и узыншагъэр фхъумэу, — жиIащ КъБР-м узыншагъэр хъумэнымкIэ и министр Расторгуевэ Светланэ.
«Звездочка» санаторэм и унафэщI Кокутенкэ Еленэ зэрыжиIамкIэ, илъэс къэс абы я узыншагъэм щыкIэлъагъэплъ сабий 350-м. IуэхущIапIэм сымаджэхэр зэман кIыхькIэ зэрыщыIэным хуэгъэпсащ — мазихым нэблагъэкIэ абы уи узыншагъэр щебгъэфIэкIуэжыфынущ.
Санаторэм и илъэс 80-р щагъэлъапIэ махуэм абы къыщызэIуахащ сабий психологым и пэш. КъищынэмыщIауэ, я мурадщ зэман гъунэгъум пэщIэдзэ еджапIэм щIэс цIыкIухэм папщIэ класс къызэIуахыну, сабийхэм я еджэныр зэпымыууэ илъэс псом къриубыдэу я узыншагъэр ирагъэфIэкIуэфын папщIэ.
Тхьэхущынэ Ланэ.
